भिवानी का ट्रेनिंग सेंटर नहीं होगा बंद; ओलंपिक विजेता विजेंदर कुमार ने यहीं से सीखी बॉक्सिंग
हरियाणा के बॉक्सरों के आगे भारतीय खेल प्राधिकरण (SAI) झुक गया। प्राधिकरण ने विरोध को देखते हुए भिवानी में बॉक्सिंग ट्रेनिंग सेंटर बंद करने का फैसला वापस ले लिया है। SAI ने अपने आधिकारिक ट्विटर हैंडल से यह घोषणा की है।
हरियाणा के बॉक्सरों के आगे भारतीय खेल प्राधिकरण (SAI) झुक गया। प्राधिकरण ने विरोध को देखते हुए भिवानी में बॉक्सिंग ट्रेनिंग सेंटर बंद करने का फैसला वापस ले लिया है। SAI ने अपने आधिकारिक ट्विटर हैंडल से यह घोषणा की है।
ट्वीट कर लिखा है कि बॉक्सिंग का खेल भिवानी के SAI प्रशिक्षण केंद्र का हिस्सा बना रहेगा। प्राधिकरण के इस फैसले का हरियाणा सरकार के साथ ही सभी खेल प्रेमियों ने स्वागत किया है।
ओलंपिक विजेता विजेंदर ने यही से सीखी बॉक्सिंग
हरियाणा के भिवानी जिले का यह बॉक्सिंग ट्रेनिंग सेंटर भारत के क्यूबा के रूप में जाना जाता है। यहां से लगभग 15 ओलंपियन मुक्केबाजों और सैकड़ों अंतरराष्ट्रीय खिलाड़ियों ने बॉक्सिंग के गुर सीख कर पूरे विश्व में देश का नाम रोशन किया है। भिवानी ने देश को ओलंपिक कांस्य पदक विजेता विजेंदर कुमार और अखिल कुमार, दिनेश कुमार और जितेंद्र सहित कई अन्य ओलंपियन मुक्केबाज दिए हैं। ट्रेनिंग सेंटर बंद किए जाने से ये खिलाड़ी और अन्य खेल प्रेमी नाखुश थे।
5 अप्रैल को जारी किया नोटिस
भारतीय खेल प्राधिकरण (SAI) की ऑपरेशन डिवीजन ने 5 अप्रैल को एक पत्र जारी किया था, जिसमें भिवानी स्थित SAI केंद्र से मुक्केबाजी को ट्रांसफर करने की सूचना दी गई थी। इसके बाद से लगातार हरियाणा के बॉक्सर और राजनीतिक स्तर पर विरोध दर्ज कराया जा रहा था। विरोध को देखते हुए प्राधिकरण ने अपना यह फैसला वापस ले लिया है।
गर्ल्स हॉस्टल की मांग
यहां ट्रेनिंग ले रहे खिलाड़ियों ने साई और राज्य और केंद्र सरकार को भिवानी में मुक्केबाजी जैसे खेल के लिए और अधिक सुविधाएं देन की मांग की है। क्योंकि बड़ी संख्या में खिलाड़ी शहर में साई केंद्र और अन्य अकादमियों में कोचिंग लेते रहे हैं। भिवानी में कोचिंग ले रहीं महिला मुक्केबाजों ने मांग की है कि एसएआई को लड़कियों के लिए एक हॉस्टल का निर्माण करना चाहिए।
सैलजा ने CM को लिखा पत्र
भारतीय राष्ट्रीय कांग्रेस की महासचिव और हरियाणा कांग्रेस की पूर्व प्रदेश अध्यक्ष कुमारी सैलजा ने हिसार स्थित एचएयू सेंटर और भिवानी में बॉक्सिंग ट्रेनिंग सेंटर को बंद किए जाने पर नाराजगी जताई है। उन्होंने मुख्यमंत्री मनोहर लाल को पत्र लिखकर खिलाड़ियों के हित में केंद्र सरकार से बात करने की मांग की है। साथ ही उन्होंने पत्र में लिखा है कि हरियाणा खेलों का हब है ऐसी स्थिति में केंद्र सरकार का यह फैसला गलत है।